རོང་ཟོམ་ཆོས་བཟང་གིས་རང་སློབ་དམ་ཚིག་པ་རྣམས་ལ་གསུངས་པའི་རྭ་བ་བརྒྱད་པའི་བཅའ་ཡིག་བཞུགས།）（རོང་ཟོམ་བཀའ་འབུམ།པོད་གསུམ་པ།）（དམ་བཅའ།）༄༅། །འབྲུག་གི་ལོ་ཡུལ་རུ་ལག་གཙང་སྨད་ཀྱི་བཙད་པོ་ཕ་བ་དེས་སེའི་ཡང་དབོན། རྒྱལ་བུ་སྲོང་བཙན་འབར་སྐུ་ཁབ་བཞེས་པ་ཙམ་གྱི་དུས་ན། སྔགས་བཙུན་སྡེ་གཉིས་ཀྱི་བན་དེ་ཀུན་ཀྱང་སོ་སོའི་སྡོམ་པ་དང་དམ་ཚིག་བསྲུང་བ་ལ་གཡེལ་ཞིང་དམ་པའི་ཆོས་ལེགས་པར་འཛིན་པའི་རྩོལ་བ་དང་མི་ལྡན་པར་མཐོང་ནས། ཡུལ་གནང་ལུང་རོང་དུ། རོང་ཟོམ་ཆོས་ཀྱི་བཟང་པོས་རང་གི་དམ་ཚིག་པ་རྣམས་བསྡུས་ཏེ། དཀོན་མཆོག་གསུམ་གྱི་རྟེན་གནས་བུ་འགའ་ཡང་བཙུགས་ནས། དང་པོར་ཁྱིམ་པའི་སྔགས་པ་རྣམས་ལ་བཅའ་བ་བགྱིས་པའི་མདོ། དེ་ལ་སྔགས་པ་ཁྱིམ་པ་རྣམས་ཀྱིས་ཐུན་མོང་གི་བསླབ་པའི་གཞི་ལྔ་ལ་གནས་ནས། ཕ་རོལ་ཏུ་ཕྱིན་པའི་ཚུལ་དང་གསང་སྔགས་ཀྱི་ཚུལ་གཉིས་ཀའི་སྒོར་གྱུར་པའི་རྩ་བའི་ལྟུང་བ་ཆེན་པོ་བཞི་སྤང་ཞིང་། གསང་སྔགས་རྡོ་རྗེ་ཐེག་པའི་ཐུན་མོང་མ་ཡིན་པའི་རྩ་བའི་ལྟུང་བ་བཞི་སྤང་སྟེ། དམ་ཚིག་ལ་ནན་ཏན་དུ་གནས་པར་བྱ་བའི་ཕྱིར་ཀུན་གྱིས་ཀྱང་མི་གནས་སུ་མི་གནང་བ། དེ་ལ་ཐེག་པ་ཆེན་པོར་གསུངས་པའི་བསླབ་པའི་གཞི་ལྔ་ལ། སྲོག་གཅོད་པ་སྤོང་བ་དང་། མ་བྱིན་པ་ལེན་པ་སྤོང་བ་དང་། འདོད་པས་ལོག་པར་གཡེམ་པ་སྤོང་བ་དང་། རྫུན་དུ་སྨྲ་བ་སྤོང་བ་དང་། ལོག་པར་ལྟ་བ་སྤོང་བ་དང་ལྔའོ། །དེ་ལ་ཚངས་པར་སྤྱོད་པ་དང་། ཡོངས་སུ་རྫོགས་པའི་དགེ་བསྙེན་དུ་ནུས་པ་ཡོད་ན་ལེགས། དེ་དག་མི་ནུས་པ་རྣམས་ཀྱིས་ཀྱང་སྣ་འགའ་བསྲུང་བའི་དགེ་བསྙེན་ལ་གནས་པར་བཅའ་བ་བྱས་སོ། །དེ་ཡང་རྩ་བ་བཞི་ལས་སྲོག་གཅོད་པ་དང་། མ་བྱིན་པར་ལེན་པའི་དངོས་གཞི་ནི་སྤོང་བར་བཅའ་བ་བྱས་སོ། །ཡན་ལག་ནི་འཛེམ་པར་བཅས་སོ། །དེ་ལ་ཡང་དང་པོ་དཀྱིལ་འཁོར་དུ་འཇུག་པའི་དུས་སུ་ནོས་ན་ནི་ལེགས། མ་ནོས་ན་བླ་མ་ལས་བླངས་པར་བཅའ་བྱས་སོ། །འདོད་པས་ལོག་པར་གཡེམ་པའི་སྐབས་སུ། ཐེག་པ་ཆེན་པོ་ལས། བུད་མེད་བཞི་བཀག་པ་ལས། དམ་པའི་ཆོས་ཀྱིས་བསྲུངས་པ་དང་། ཆོས་གོས་ཀྱི་མཚན་མས་བསྲུང་བ་དང་། འདི་གཉིས་ནི་སྤང་བར་བཅས་སོ། །སྡོམ་པ་བླངས་པ་ནི་ཉམས་དང་སྦྱར་རོ། །དེ་ལ་བུད་མེད་དེ་གཉིས་ནད་ཀྱིས་གཟིར་བ་ལས་སྐྱོབ་པའི་ཕྱིར་དང་། གང་སོ་སོར་ཐར་པའི་སྡོམ་པ་བསྲུང་མ་ནུས་ཏེ་གསང་སྔགས་ཀྱི་དཀྱིལ་འཁོར་དུ་ཞུགས་ནས་བཟླས་པ་དང་བསྒོམ་པ་ལ་བརྩོན་པར་བྱའོ་སྙམ་པ་རྣམས་སྐྱོབ་པའི་ཕྱིར་ཡིན་གྱི། རང་གི་འདོད་པས་བློ་མ་ཕྲོགས་ན་དེ་ལ་བཀག་པ་མ་བྱས་སོ། །ཤེས་བཞིན་གྱི་རྫུན་དུ་སྨྲ་བ་ནི་གཏིང་བཅའ་བ་མ་བྱས་སོ། །མ་ནོས་ཀྱང་དམ་པའི་ཆོས་ལ་སྒྲོ་སྐུར་དང་། ལྷ་དང་འདྲེ་སྨྲ་བ་མཐོང་ཟེར་བ་ནི་སྤྱིར་བཀག་གོ། །གཞན་ཡང་སེམས་ཅན་ལ་གནོད་པའི་རྫུན་ནི་ཅི་ནུས་ཀྱིས་བསྲུང་ངོ་། །ལོག་པར་ལྟ་བ་སྤང་བའི་ཕྱིར་ཐེག་པ་ཆེན་པོའི་དགེ་བའི་བཤེས་གཉེན་བསྟེན་ནོ། །དེ་ལ་ཐེག་པ་ཆེན་པོ་སྤྱིའི་རྩ་བའི་ལྟུང་བ་བཞི་ནི། དམ་པའི་ཆོས་སྤོང་བ་དང་། བྱང་ཆུབ་ཀྱི་སེམས་གཏོང་བ་དང་། སེར་སྣ་བྱེད་པ་དང་། སེམས་ཅན་ལ་གནོད་པ་བྱེད་པའོ། །དེ་ལས་བཟློག་ནས། དམ་པའི་ཆོས་བཟུང་བ་དང་། བྱང་ཆུབ་ཀྱི་སེམས་མི་གཏོང་བ་དང་། སེར་སྣ་དང་། གནོད་སེམས་ཀྱི་ས་བོན་དབྲི་བའི་ཕྱིར་བཅའ་བ་བགྱིས་ཏེ། དེ་ལ་དམ་པའི་ཆོས་བཟུང་བ་ནི་ཡན་ལག་བཞི་དང་ལྡན་པ་སྟེ། དེ་ལས་གཅིག་ཉམས་ཀྱང་དམ་པའི་ཆོས་ཉམས་པ་ཡིན་ནོ། །བཞི་གང་ཞེ་ན། འདི་ལྟར་བནྡེ་དང་གླེགས་བམ་ཡོད་ཀྱང་རྟོགས་པ་རང་གི་རྒྱུད་ལ་མི་རྟེན་ཅིང་རྩོལ་བ་མི་བྱེད་ན་ཆོས་ནུབ་པའི་ཆར་གཏོགས་པ་ཡིན་ནོ། །དེ་ལྟ་བུའི་རྩོལ་བ་ཡོད་ཀྱང་སྡོམ་པ་དང་དམ་ཚིག་ལ་གནས་པར་མི་བྱེད་ན་ཡང་ཆོས་ནུབ་པའི་ཆར་གཏོགས་པ་ཡིན་ནོ། །ཆོས་ཀྱི་མངའ་ཐང་ཆུང་ཞིང་མེད་ན་ཡང་ཆོས་ནུབ་པའི་ཆར་གཏོགས་པ་ཡིན་ནོ། །དམ་པའི་ཆོས་དང་ཆོས་པའི་གང་ཟག་ལ་ཕྱི་རོལ་གྱི་སྐྱེ་བོ་རྣམས་བཙུན་པར་མི་བྱེད་ལ་ཚད་མི་འཛུགས་ན་ཡང་ཆོས་ནུབ་པའི་ཆར་གཏོགས་པ་ཡིན་ནོ། །འདི་རྣམས་བཟློག་ཅིང་ཆོས་གཟུང་བའི་ཕྱིར། དང་པོར་གང་ཟག་ཆོས་པ་རྣམས་འདུ་འཛིས་ནོན་ཀྱང་རུང་། དགོན་པ་ལ་གནས་ཀྱང་རུང་། དགེ་བའི་བཤེས་གཉེན་ལ་ལུང་ནོད་པ་དང་། གླེགས་བམ་ཟབ་མོ་བརྟག་པ་དང་། གཞན་རྣམས་ལ་འཆད་པའི་སྤྲོ་བ་མེད་པས་ཀྱང་། རང་གི་རྒྱུད་ལ་རྟོགས་པ་བསྐྱེད་པའི་ནན་ཏན་བྱ་བར་བཅས་སོ། །དེ་ནས་དམ་ཚིག་གི་སྡོམ་པ་ལ་གནས་པར་བྱ་བའི་ཕྱིར། འོག་ནས་འབྱུང་བའི་དམ་ཚིག་གི་སྡོམ་པ་རྭ་བ་བརྒྱད་བསྡམ་པ་ལ་སོགས་པ་ལ་ནན་ཏན་བྱ་བར་བཅས་སོ། །དེ་ནས་དམ་པའི་ཆོས་ཀྱི་མངའ་ཐང་ཉམས་པ་འདི་ལས་ཅུང་ཟད་ཙམ་བོགས་དབྱུང་ཞིང་སོ་གཟུང་བའི་ཕྱིར་ན། དམ་ཆོས་ཉན་བཤད་བྱེད་པའི་ཚེ་སྤྱིར་སློབ་དཔོན་ལ་ཡོན་འབུལ་བ་དང་། སློབ་དཔོན་གྱི་དགོས་པ་ཕྲན་ཚེགས་སྐོང་བ་རྣམས་ལ་ལྷག་པར་བཅའ་བར་བྱས་ཏེ། ཐུན་སྐྱེམས་དང་ཕྱིན་སྐྱེམས་དང་མི་ལྡར་ན་གྲ་མི་གཟུགས་པ་དང་། བསྙེན་སྒྲུབ་བྱེད་པའི་ཚེ་ཡོན་དབུལ་བ་དང་། དགོས་པ་ཆེ་ཕྲ་རྣམས་ནི་རང་རང་གི་དད་པ་དང་གཉེར་གྱིས་བྱའོ། །ཆོས་ཀྱི་མངའ་ཐང་སྨོན་ལམ་དང་དངོས་གྲུབ་ཀྱི་རྟེན་དགེ་བཤེས་རྣམས་ལ། དུས་ཀྱི་བསྙེན་པ་ནར་མར་བྱེད་པ་རྣམས་ཀྱིས་ཐ་ན་རང་རྒྱུ་ཙམ་དབུལ་བར་བྱའོ། །དུས་དུས་ཙམ་བྱེད་ན་ཁལ་ཕྱེད་ཙམ་དང་། གློ་བུར་གྱིས་བྱེད་ན་དེ་འགྱུར་དབུལ་བར་བྱའོ། །ཆོས་ཀྱི་མངའ་ཐང་འདི་ལྟར་མ་བྱས་ནས་བཤིག་ན། སློབ་མ་དེའང་དད་པས་ཆོས་མི་ཐེག་པ་ཡིན་པས་ངན་ཆད་དུ་རང་བཞག་པར་བཅའ་བ་བྱས་སོ། །སློབ་དཔོན་གྱིས་སློབ་མ་ཤོར་གྱིས་དོགས་ནས་མངའ་ཐང་ཉམས་པར་བྱེད་བཞིན་དུ་བཅུག་ན་ནི། སློབ་དཔོན་རང་རྡོ་རྗེ་གྲལ་ནས་ཕྱུང་སྟེ་ངན་པ་ཚོགས་པའི་སློབ་དཔོན་དུ་བཞག་པར་བཅའ་བ་བྱས་སོ། །ཡན་ལག་བཞི་པ་དམ་པའི་ཆོས་གཉན་པར་བསྲུང་བའི་སྐབས་སུ་འདུ་འཛིས་ནོན་ཀྱང་རུང་། ནོར་ཟས་མེད་དེ་བདག་ལ་ནི་བསྲུང་རྒྱུ་མེད་དོ། །ཞེས་བསམ་ཡང་རུང་སྟེ། ཐམས་ཅད་ཀྱིས་ཀྱང་དམ་པའི་ཆོས་བཙུན་པར་བྱ་བའི་ཕྱིར་ཡེ་ཤེས་ཀྱི་ལྷ་གང་ཡང་རུང་བ་གཅིག་ལ་བརྟེན་ལ་བསྟན་པ་བསྲུང་བའི་ཐབས་ཀྱིས་མན་ངག་རེ་རེ་ཡང་ཡི་དམ་དུ་བཅས་ཏེ། སྨོན་ལམ་དུ་ཡང་བདག་གི་སྩོལ་བ་འདིའི་མཐུས་འཇིག་རྟེན་དུ་ཐེག་པ་ཆེན་པོ་དར་ཞིང་ཡུན་རིང་དུ་གནས་པར་སྨོན་ཏེ། སེམས་ཅན་ཐམས་ཅད་རྣམ་པར་ཐར་བའི་སྒོ་ལ་གནས་པར་གྱུར་ཅིག །ཅེས་སྨོན་ལམ་གདབ་བོ། །དེ་ལྟར་དམ་པའི་ཆོས་གཟུང་བར་བྱ་བའི་ཕྱིར་བཅའ་བའི་ཡན་ལག་བཞི་བཅས་སོ། །དེ་ནས་བྱང་ཆུབ་ཀྱི་སེམས་མི་གཏོང་བའི་ཕྱིར་ན། ཇི་ལྟར་ནོད་པའི་སྡོམ་པ་རྣམས་ནན་ཏན་དུ་བསྲུང་ཞིང་། དམ་ཚིག་གི་ཡི་གེ་རྣམས་ཀྱང་རྒྱུན་དུ་བལྟ་བ་དང་། ལྟ་བ་དང་སྒོམ་པ་རྣམས་ཀྱང་བསྟན་ཅིང་རང་གི་སེམས་ལ་གནས་པ་རྣམས་ནི་བསྒྲུབ་པར་བཅའ་བ་བྱས་སོ། །དེ་ནས་ཐེག་པ་ཆེན་པོ་ལས་ཤིན་ཏུ་སྨད་པ། བྱང་ཆུབ་ཀྱི་སེམས་དང་བྲལ་བར་བྱེད་པ་སེམས་ཅན་སྐྱོབ་པ་ལས་ཕྱིར་ཟློག་པ་ལྟུང་བའི་རྩ་བ་ཆེན་པོར་གྱུར་པ་སེར་སྣ་དང་གནོད་སེམས་ཀྱི་རྒྱུན་ལས་རིམ་གྱིས་བཟློག་ཅིང་དེའི་ས་བོན་དབྲི་བར་བྱ་བའི་ཕྱིར་ན་བཅའ་བ་ནི། དེ་ལ་སེར་སྣ་ལ་ནི་རང་གི་བླ་མ་དང་། རང་གི་མཆོད་གནས་དང་། གཉེན་བཤེས་དང་ཡུལ་མི་ལ་སོགས་ཏེ་བདག་གིར་བྱས་པ་ལ་སྦྱིན་པ་ནི་སེར་སྣ་སྤོང་བ་ལ་ཕན་པ་ཡང་། སེར་སྣའི་སྙིང་པོ་ཆེན་པོ་ཉིད་དུ་འགྱུར་བ་མ་ཡིན་པས། གང་གི་ཕྱིར་བདག་གིར་བཟུང་བ་དང་མ་བྲལ་བ་དང་། ཡོངས་སུ་སྐྱོབ་པའི་སེམས་དང་བྲལ་བའི་ཕྱིར་ཏེ། དེ་བས་ན་སེར་སྣ་ཉིད་ཀྱི་གཉེན་པོ་བརྟེན་པའི་ཕྱིར། བདག་ཤིན་ཏུ་ཆགས་པར་གྱུར་པའི་ཟས་ནོར་ལ་རྒྱུན་དུ་མི་བརྟེན་པར་བྱའོ། །གཞན་ཡང་རང་རེའི་འཚོ་བའི་ཡོ་བྱད་ལས། ཐ་ན་བརྒྱའི་བརྒྱ་ཆ་ཙམ་རེ་ཡང་བདག་གིར་མ་བཟུང་བའི་གང་ཟག འདི་ལྟར་ཆོས་དང་འཇིག་རྟེན་གྱི་འབྲེལ་བ་བདག་གིར་མ་བཟུང་བ་དང་། ཆེད་དུ་གཉེར་བས་བདག་གིར་མ་བཟུང་བའི་གང་ཟག་ཕྱོགས་བཞི་དགེ་འདུན་སྔགས་བཙུན་སྡེ་གཉིས་ཀྱི་མགྲོན་ལྟོག་ལྟ་བུ་དང་། ནད་པ་གཡོག་གི་ས་ལ་ཕྱིན་པ་ལྟ་བུ་དང་། ཐ་མལ་པའི་གང་ཟག་བཀྲེས་པ་ལྟ་བུ་ལ་སྐྱོབ་པའི་ཕྱིར། སྔོན་དུ་བདག་གིས་བསྔོས་ཏེ་རང་གི་རྐང་གིས་བརྐྱལ་བའམ། གཞན་བསྐུལ་བ་ཞིག་གི་སྒོ་ནས་ལོ་རེའི་དམ་དུ་བཅས་ཏེ་བྱ་བ་ཡིན་ནོ། །བདག་གི་དྲུང་དུ་འདོང་དུ་བྱུང་བ་ལ་ནི་དབང་མེད་ཡིན་པས་ཡོ་བྱད་གཞན་ལས་སྦྱིན་པར་བྱའོ། །གཞན་ཡང་རྙེད་པ་དང་ལྡན་དད་པ་ཡོད་པ་རྣམས་ཀྱིས་ནི་གཞན་གྱིས་རྫས་བཞུ་བ་ལ་ཕན་པ་དང་། སེར་སྣའི་ས་བོན་དབྲི་ཞིང་སྐྱོབ་པའི་ས་བོན་འཕེལ་བར་བྱ་བའི་ཕྱིར་ན། སྲང་རེ་རྙེད་པ་རྣམས་ཀྱིས་ཀྱང་བྲེ་རེ་རེ། ཕྱུག་ཙམ་ལ་ནི་ཞོ་རེ། འདི་ལྟ་བུའི་ཆ་དང་སྦྱར་ཏེ་བདག་གིར་མ་བཟུང་བའི་གྲོགས་སུ་བྱའོ། །འདི་ནི་བདག་གིར་གཟུང་བ་དང་བྲལ་བས། དམིགས་པ་དག་པ་དང་དམིགས་པ་རྒྱ་ཆེ་བ་དང་། ཞིང་དག་པ་དང་། རྒྱ་ཆེ་བ་དང་། དུས་དང་བསམ་པ་རྒྱུན་རིང་བ་དང་སྐྱོབ་པའི་བསམ་པ་དང་ལྡན་པས། དེ་བས་ན་འདི་ལྟ་བུས་ནི་ཅི་གྲུབ་ཀྱང་སེར་སྣའི་གཉེན་པོར་འགྱུར་ཞིང་སྐྱོབ་པའི་ས་བོན་འཕེལ་ལོ། །དེའི་ཕྱིར་བཅའ་བ་འདི་བྱས་སོ། །དེ་ནས་སེམས་ཅན་ལ་གནོད་པའི་སྦྱོར་བ་སྤང་ཞིང་སྙིང་བརྩེ་བ་བསྐྱེད་པའི་ཕྱིར་བཅའ་བ་བྱས་པ། འགྲོ་བ་རྣམས་ནི་ཐོག་མ་མེད་པའི་དུས་ནས་གནོད་སེམས་ཀྱི་བག་ཆགས་རྒྱས་པས། དེ་བས་ན་བསྩལ་མི་དགོས་པར། གཞན་གཞིག་པར་དགའ་བའི་བློ་འབྱུང་སྟེ། དེའི་དབང་གིས་ཆེད་དུ་མ་བསམ་བཞིན་དུ་ཡང་གཞན་གཞིག་པའི་ལས་ལ་སྦྱོར་ཞིང་། རྩེད་མོའི་ཕྱིར་ཡང་སེམས་ཅན་ལ་གནོད་པ་བྱེད་དེ། འདི་ལྟར་བསམ་པ་གཡེངས་བཞིན་དུ་ལྗོན་ཤིང་དང་རྩྭ་གཅོད་པར་བྱེད། རྡོ་ལ་སོགས་ཏེ་གོང་བུ་རྣམས་འཇོམས་པར་བྱེད། སེམས་ཅན་འདྲ་བའི་གཟུགས་འཇོམས་པར་བྱེད། ས་བོན་རྣམས་ས་བོན་དུ་མི་རུང་བར་བྱེད། སྲོ་མ་དང་ཤིག་ལ་སོགས་པའང་དགའ་བའི་ཕྱིར་འཇོམས་པར་བྱེད། སྲོག་ཆགས་རྣམས་སྲོག་དང་ཡང་འབྲལ་བར་བྱེད་ན། གཞན་སྙིང་བརྩེ་བའི་སེམས་དག་ལྟ་ག་ལ་འབྱུང་། འདི་ལྟ་བུའི་བག་ཆགས་ཀྱིས་ནི་དམྱལ་བ་ལ་སོགས་ཏེ་གནས་ངན་ཐམས་ཅད་དུ་ཡང་འཁྲིད་པ ར་བྱེད་དོ། །དེ་བས་ན་གནོད་པ་བྱེད་པའི་བག་ཆགས་སྤང་ཞིང་དགག་པ་དང་། སྙིང་བརྩེ་བའི་ས་བོན་འཕེལ་བར་བྱ་བའི་ཕྱིར། གང་ཟག་ཁྱིམ་པ་རྣམས་ཀྱིས་ཀྱང་བདག་དང་གཞན་གྱི་རྒྱུད་དུ་གཏོགས་པའི་སེམས་ཅན་ལ་ཕན་གདགས་པར་འགྱུར་བའི་སེམས་པས་ཀུན་ནས་བསླང་བའི་བྱ་བ་བྱེད་པ་མ་གཏོགས་པར། བག་མེད་པས་གནོད་སེམས་ཀྱི་བག་ཆགས་ཀྱིས་ཀུན་ནས་བསླང་བའི་ལུས་དང་ངག་གི་སྤྱོད་པ། ཡན་ལག་འཇོམས་པ་དང་། ས་བོན་བརླག་པ་སྤང་བའི་བཅའ་བ་བྱས་སོ། །དེ་ལ་ཡན་ལག་འཇོམས་པ་ཞེས་བྱ་བ་ནི། སྣོད་ཀྱི་འཇིག་རྟེན་གྱི་གཟུགས་སེམས་ཅན་མ་ཡིན་པ་རྣམས་ཀྱང་སེམས་ཅན་འདྲའང་རུང་མི་འདྲའང་རུང་སྟེ། སེམས་ཅན་གྱི་ལུས་འདྲ་ན་ཨ་ཅ ང་ཡང་ཆེས། མི་འདྲ་ཡང་རྡོ་དང་བོང་བ་དང་། ས་ཕུག་དང་། ཤིང་དང་། རྩྭ་ལ་སོགས་པ་འཇོམས་པར་བྱེད་པ་མི་བྱའོ། །དེ་ལ་རིགས་མི་བརླག་པ་ཞེས་བྱ་བ་ནི། ས་བོན་དུ་རུང་བའི་རྫས་འབྲས་བུ་དང་། སྡོང་བུ་དང་། ལྡུམ་བུ་རྣམས་མཚོན་གྱིས་འཇོམས་པ་དང་། མེར་སྲེག་པ་དང་། སྨན་གྱིས་བྱུག་པ་དང་། སྲུལ་བར་བྱེད་པའོ། །འདི་ལྟ་བུས་ནི་གནོད་སེམས་ཀྱི་ས་བོན་རྒྱས་པར་བྱེད་ཅིང་སྙིང་བརྩེ་བ་དང་བྲལ་བར་བྱེད་པས་དེ་བས་ན་འདི་དག་སྤང་བའི་བཅའ་བ་བྱས་སོ། །དེ་ལ་སེར་སྣ་སྤང་བའི་སྐབས་སུ། ལང་ཚོ་དར་ལ་བབ་པ་ལ་རྒྱན་རྟེན་པ་དང་། ཆོས་དམག་གི་སྐབས་སུ་བཅས་བསྟར་བ་དང་། འདུ་འཛིས་ནོན་པ་ཞིང་དང་། རྒས་པའི་ལེག་རུ་ཉོན་མོངས་པས་འཇིགས་ནས་རྫས་གསོགས་པ་ནི་བཅས་སོ། །གནོད་སེམས་ཀྱི་སྐབས་སུ་དཀོན་མཆོག་སྐུ་དགྲ་འདུལ་བའི་ཕྱིར། ལིངྒ་མཚོན་གྱིས་གཏུབ་པ་དང་བསྲེག་པ་དང་མནན་པ་ལ་སོགས་པ་ནི་གནོད་སེམས་ཀྱི་བག་ཆགས་ཙམ་ལས་བྱུང་བ་ཡང་མ་ཡིན་པས་དམ་ཆོས་བསྲུང་བའི་ཕྱིར་ཆེད་དུ་བསྲུང་དགོས་པ་ཉིད་དམ་ཚིག་ཡིན་པས་འདི་ལ་བག་ཆགས་ཚང་བར་མི་བྱའོ། །སོ་སོ་ཐར་པའི་སྡོམ་པ་ལས་འབྱུང་བའི་རྩ་བའི་ལྟུང་བ་བཞི་དང་། ཐེག་པ་ཆེན་པོའི་བསླབ་པའི་གཞི་ལྔ་ལ་སོགས་པའི་རྩ་བ་རྣམས་དང་། དེ་ལས་གཞན་ཡང་མཚན་ཉིད་དང་གསང་སྔགས་ཐེག་པ་ཆེན་པོ་སྤྱི་ཐུན་མོང་རྩ་བའི་ལྟུང་བ་བཞི་བསྲུང་བ་ལས་བརྩམས་པའི་བཅའ་བ་རྫོགས་སོ། །གསང་སྔགས་རྡོ་རྗེ་ཐེག་པ་ལས་ཁྱད་པར་དུ་གསུངས་པའི་རྩ་བའི་ལྟུང་བ་བཞི་ནི། འདི་ལྟ་སྟེ། སྙིང་ནས་རྡོ་རྗེ་སློབ་དཔོན་གྱི་སྐུ་ལ་དམོད་པ་དང་། རྡོ་རྗེ་བྱང་ཆུབ་ཀྱི་སེམས་གཏན་དུ་གཏོང་བ་དང་། མཉམ་པ་ཉིད་ཀྱི་ཆོས་སུན་འབྱིན་པ་དང་། རྡོ་རྗེ་མཆེད་ལ་འཁུ་བ་རྣམས་ཏེ། འདི་དག་ནི་མཚམས་མེད་པའི་ལས་ཀྱིས་ཀྱང་ཉེ་བར་མི་འགྲོ་བའི་ལྟུང་བ་མི་བཟོད་པ་ཡིན་ནོ། །དེ་ལས་བཟློག་ནས་རྡོ་རྗེ་བྱང་ཆུབ་ཀྱི་སེམས་མི་གཏོང་བ་དང་། ཆོས་མཉམ་པ་ཉིད་གཙོར་བླངས་ཏེ་སྐུ་གསུང་ཐུགས་རྡོ་རྗེ་ལྟ་བུར་རྟོགས་པའི་ཏིང་ངེ་འཛིན་གཙོ་བོར་བསྒོམ་ཞིང་ཆོས་མཉམ་པ་ཉིད་ཀྱི་དོན་དང་ཚིག་ལ་ཐེ་ཚོམ་མི་བཟའ་བ་ཡིན་པས་སྤྱིའི་དོན་དུ་འདུ་བའི་ཕྱིར་ལྷག་པར་བཅའ་བ་མ་བྱས་སོ། །རྡོ་རྗེ་སློབ་དཔོན་དང་། རྡོ་རྗེ་མཆེད་ལྕམ་གྱི་རྡོ་རྗེ་རྭ་བ་བསྲུང་བའི་ཕྱིར་ན་བྱ་བ་མ་ཡིན་པ་ལས་ལྡོག་པའི་བཅའ་བ་རྣམ་པ་བརྒྱད་བྱས་སོ། །དམ་ཚིག་གི་ཕྲེང་ཐག་འཇུག་པའི་ཕྱིར་བཅའ་བ་རྣམ་པ་གསུམ་བྱས་སོ། །དེ་ལ་རྡོ་རྗེ་རྭ་བ་ཞེས་བྱ་བ་ནི་རྡོ་རྗེ་སློབ་དཔོན་དང་། མཆེད་རྣམས་ལྟ་བ་དང་དམ་ཚིག་མཐུན་པས་ནང་མཐུན་ཞིང་འགྲོགས་བདེ་བ་མཛའ་ཞིང་འཁོན་ལྕུགས་མེད་པར་སྤྱོད་པ་སྟེ། དེའི་རྭ་བ་ནི་འདི་བརྒྱད་ཡིན་ནོ། །དེ་ཡང་གང་ཞེ་ན། གང་ཟག་སྨེ་བ་ལྔ་དང་དམ་ཚིག་མི་བསྲེ་བ་དང་གཅིག །མ་དག་པ་རྣམ་པ་བཞི་དང་ལྡན་པའི་ཚོགས་མཆོད་མི་བྱ་བ་དང་གཉིས། དམ་ཚིག་པའི་ནང་དུ་ཤེས་རབ་དང་ཐོས་པ་སྙེམ་པས་རྨ་བྱ་སྦྲུལ་འཛིན་ལྟ་བུས་ཆོས་ཀྱི་རྩོད་པ་མི་བྱ་བ་དང་གསུམ། རང་གི་རྟོག་གེ་དན་དུ་འཕྱར་ནས་བླ་མ་དང་གྲོགས་པོ་མཁས་པའི་གདམས་ངག་ཁྱི་འཁྲིད་དུ་མི་བྱ་བ་དང་བཞི། སློབ་མ་དང་གྲོགས་པོ་ཁྱི་འདུལ་གྱིས་མི་འདུལ་བ་དང་ལྔ། སློབ་དཔོན་གྱིས་སློབ་མ་རྒྱང་ཚད་དང་སྡེ་རིས་སུ་མི་གཅད་པ་དང་། སློབ་མས་ཀྱང་སློབ་དཔོན་སྔ་མ་སྤང་ཞིང་བརྙས་པ་མི་བྱ་བ་དང་དྲུག །རང་དད་ཅིང་སྤྱོད་པའི་ཆོས་ལ་ལྷག་པར་གཞོག་བསྟོད་དང་བཙན་བསྟོད་མི་བྱ་ཞིང་། རང་མ་དད་མི་སྤྱོད་པའི་ཆོས་ལ་གཞོག་མི་སྨད་པ་དང་བཙན་མི་སྨད་པ་དང་བདུན། ཆོས་ཞུ་བ་རྣམས་ཀྱིས་ཀྱང་ལྷག་པར་མཐོང་འདོད་དང་མཚམས་གཟུང་མི་བྱ་ཞིང་། ཆོས་སྟེར་བ་རྣམས་ཀྱིས་ཀྱང་སྟེར་ཕན་ཆོད་ཆོ་ག་ལྷག་ཆད་མེད་པར་སྦྱིན་ཞིང་རང་གི་ཆོས་ཀྱི་མངའ་ཐང་ཡང་དབྲི་འཆབ་མེད་པར་ལུང་གསལ་བ་དང་བརྒྱད་དོ། །འདི་བརྒྱད་དང་ལྡན་ན་རྡོ་རྗེ་རྭ་བ་རང་བཞིན་གྱིས་བཙན་པར་འགྱུར་རོ། །དེ་ལ་གང་ཟག་སྨེ་བ་རྣམ་པ་ལྔ་ནི། དམ་ཚིག་ཉམས་པ་དང་གཅིག འགྲོ་བ་མིའི་གཤེད་མ་བྱས་པ་དང་གཉིས། ངན་པས་འཚོ་བ་དང་གསུམ། རྨེ་ནད་ངན་པས་འཚོ་བ་དང་བཞི། དེ་དག་གི་སློབ་དཔོན་བྱེད་པ་དང